|  |  |  |
| --- | --- | --- |
| ГРБОВИ ЗА МЕМОРАНДУМ | Република Србија  Аутономна покрајина Војводина  **Покрајински секретаријат за образовање, прописе,**  **управу и националне мањине – националне заједнице**  Булевар Михајла Пупина 16, 21000 Нови Сад  Т: +381 21 487 4427, F: +381 21 557 074; 456 986  Psounz@vojvodinа.gov.rs | |
|  | БРОЈ: 128-404-23/2020-03-10 | ДАТУМ: 13.3.2020. године |

**Предмет:** одговор на додатне информације или појашњења бр. 4 у вези са припремањем понуде за јавну набавку добара – ИНТЕРАКТИВНЕ ТАБЛЕ СА ПРОЈЕКТОРОМ ЈНОП 1-ЗН/2020

Дана 10.3.2020. године примили смо e-mail којим заинтересовано лице тражи додатну информацију у вези са припремањем понуде за јавну набавку добара – ИНТЕРАКТИВНЕ ТАБЛЕ СА ПРОЈЕКТОРОМ ЈНОП 1-ЗН/2020, у оквиру којег је тражио појашњење:

ПИТАЊЕ

Наручилац је навео да је захтевана димензија интерактивне табле: 218 x 143 цм уз могућност одступања ± 5 цм. Молим вас да прецизирате да ли наведена димензија подразумева корисну површину интерактивне табле или димензију табле са оквиром?

У појашњењу бр. 3 од 09.03.2020. године године, наведено је следеће: Уз прописане нормативе који важе за величину учионица опште намене, Наручилац је мишљења да димензије интерактивне табле у незнатној мери одступају од димензија школске табле.

Наше исуство у производњи и монтажи Интерактивне табле показује да се димензија Интерактивних табли никако не може дефинисати према димензијама школских табли. У овом случају, наручилац је захтевао Интерактивну таблу димензије 218x143 цм. Минимална висина монтаже доње ивице табле мора бити 1 метар од пода да би била видљива и ученицима из задњих клупа. То би значило да је радно поље за писање у горњем делу табле на висини између 170 и 240 цм, што је висина која није пролагођена писању ни за професоре а нарочито не за ученике основних школа. Стога предлажемо да се димензије интерактивне табле измене на 193 x 121 цм што одговара стандардним димензијама табле дијагонале од 87“. Коа прилог нашем захтеву наводимо чињеницу да већина водећих произвођача интерактивних табли нема у понуди веће дијагонале од 87“ што се јасно види на њиховим веб странама:



Наручилац захтева Интерактивну таблу димензија 218 x 143 цм и пројектор природне резолуције 800 x 600.

На основу калкулатора удаљености пројектора од слике који су расположиви у документацији произвођача, изводимо закључак да је потребно да пројектор буде удаљен око 4.5 метра од интерактивне табле да би пројектовао слику захтеваних димензија. Наше искуство показује да класа пројектора која је захтевана документацијом, са овако ниском резолуцијом а на тако великој удаљености не даје слику задовољавајућег квалитета. Зато је наш предлог да се природна резолуција пројектора повећа на минимум 1024 x 768. Тако би се, уз додатно смањивање димензија табле наведено у претходном питању, оставрио бољи квалитет презентационог система без значајнијих измена буџета.

У појашњењу бр. 3 од 09.03.2020. године наведено је следеће: Монтажа интерактивних табли ће се обављати у договору са директором или другим овлашћеним лицем установе, односно установе образовања су слободне да одреде где ће се интерактивна табла са пројектором поставити.

Молимо вас да прецизно дефинишете шта подразумева монтажа опреме која је предмет испоруке. Као што смо навели у претходном питању, захтевани систем табле и пројектора захтева да се слика пројектује са оквирне удаљености од 4.5 метара од табле. Да бисмо прецизно дефинисали трошкове монтаже, Наручилац мора прецизно дефинисати позицију монтаже пројектора. Да ли се пројектор поставља на школску клупу или полицу за пројектор, или се монтира на плафон? Уколико се монтира на плафон, да ли су крајњи корисници обезбедили минималне одговарајуће услове за инсталацију: носач пројектора, струјни прикључак на плафону, ХДМИ кабл дужине 10 метара?

ОДГОВОР

1. Тражена димензија интерактивне табле је 218 x 143 цм уз могућност одступања ± 5 цм. Ова димензија подразумева димензију интерактивне табле са оквиром.

2. У одговору на додатне информације или појашњења бр. 3 у вези са припремањем понуде за јавну набавку добара – ИНТЕРАКТИВНЕ ТАБЛЕ СА ПРОЈЕКТОРОМ ЈНОП 1-ЗН/2020, Наручилац је навео да уз прописане нормативе који важе за величину учионица опште намене, Наручилац је мишљења да димензије интерактивне табле у незнатној мери одступају од димензија школске табле, те да се Наручилац приликом одређивања димензија интерактивних табли руководио нормативима школског простора, опреме и наставних средстава који су утврђени како за основне тако и за средње школе.

Напомињемо да не постоје општеприхваћени или прописани начини за утврђивање димензија интерактивних табли у појединачним јавним набавкама којих се Наручиоци морају придржавати, односно сваки Наручилац у зависности од потреба, може наручити интерактивну таблу одређених димензија, а у складу са понуђеним добрима на тржишту.

У овом случају Наручилац сматра да установама образовања и васпитања треба обезбедити интерактивне табле сличних димензија као што су и школске табле, односно интерактивне табле са што већом радном површином која би била видљива свим ученицима.

Надаље, школске табле се убичајено постављају на висину од 80-100 цм од пода, тако да ће се и интерактивне табле постављати на ове или неку другу висину, а у договору са директором или другим овлашћеним лицем установе, обзиром да не постоји норма у постављању интерактивне табле на висину од тачно 1 метар од пода.

Такође, као што смо навели у одговору на додатне информације или појашњења бр. 3

мишљења смо да ће коришћење интерактивне табле уз помоћ алата за писање и њених многобројних функција за ученике нижих разреда бити знатно лакше и интересантније од коришћења обичних школских табли. Интерактивна табла наиме омогућава да се текст написан у радном пољу за писање помера, односно да текст који је написан у доњем делу радног поља за писање може бити померен нагоре и тако видљив свим ученицима. Такође, организовањем иконица, као и на рачунару, тако да буду доступне у доњем делу радног поља интерактивне табле свим ученицима ће се омогућити рад на њој.

Наручилац стога сматра да нема потребе да се димензије интерактивне табле измене, јер су интерактивне табле димензија 218 x 143 цм уз могућност одступања ± 5 цм свакако доступне на тржишту и могу се набавити.

3. На страни 5. конкурсне документације у делу II - ВРСТА, ТЕХНИЧКЕ КАРАКТЕРИСТИКЕ (СПЕЦИФИКАЦИЈЕ), КВАЛИТЕТ, КОЛИЧИНА И ОПИС ДОБАРА, РАДОВА ИЛИ УСЛУГА, НАЧИН СПРОВОЂЕЊА КОНТРОЛЕ И ОБЕЗБЕЂИВАЊА ГАРАНЦИЈЕ КВАЛИТЕТА, РОК ИЗВРШЕЊА, МЕСТО ИЗВРШЕЊА ИЛИ ИСПОРУКЕ ДОБАРА, ЕВЕНТУАЛНЕ ДОДАТНЕ УСЛУГЕ И СЛ.

у делу 2. ПРОЈЕКТОР наведена је природна резолуција од 800 х 600 или виша, значи да је Наручилац у конкурсној документацији поставио минимум у погледу природне резолуције за коју сматра да ће обезбедити слику довољног квалитета у односу на интерактивну таблу тражених карактеристика, и то са удаљености од 4.5 метара, што свакако не ограничава понуђача да понуди пројектор са већом природном резолуцијом.

4. На страни 4. конкурсне документације у делу II - ВРСТА, ТЕХНИЧКЕ КАРАКТЕРИСТИКЕ (СПЕЦИФИКАЦИЈЕ), КВАЛИТЕТ, КОЛИЧИНА И ОПИС ДОБАРА, РАДОВА ИЛИ УСЛУГА, НАЧИН СПРОВОЂЕЊА КОНТРОЛЕ И ОБЕЗБЕЂИВАЊА ГАРАНЦИЈЕ КВАЛИТЕТА, РОК ИЗВРШЕЊА, МЕСТО ИЗВРШЕЊА ИЛИ ИСПОРУКЕ ДОБАРА, ЕВЕНТУАЛНЕ ДОДАТНЕ УСЛУГЕ И СЛ

под редним бројем 1. наведене су основне карактеристике које треба да испуни интерактивна табла. У овом делу одређено је да се уз интерактивну таблу доставља стандардна опрема, у складу са карактеристикама понуђеног добра неопходна за монтажу и коришћење интерактивне табле (алат за писање и брисање са табле, усб са каблом, опрема за монтажу и др.), као и електронско или писано упутство за употребу на српском језику ћириличким писмом, односно на језицима националних мањина-националних заједница, у складу са списком установа образовања, који је саставни део ове конкурсне документације.

На страни 5 конкурсне документације предвиђено је да је изабрани понуђач дужан да, у свакој установи образовања приликом испоруке добара, изврши њихову монтажу и одржи обуку за њихово коришћење, након чега се потписује записник о квантитативном и квалитативном пријему предмета јавне набавке који обострано потписују представник установе образовања и понуђача коме је додељен уговор којим се потврђује да је интерактивна табла са пројектором испоручена, монтирана, да ради и да је одржана обука за њихово коришћење.

Према наведеном, монтажа опреме подразумева монтажу интерактивне табле на зид учионице, њено повезивање са пројектором и стављање интерактивне табле у рад. Наручилац према томе не ограничава понуђаче у погледу монтаже опреме, односно понуђачи могу испоручити пројектор који ће се поставити на школску клупу или полицу за пројектор или монтирати на плафон учионице. То подразумева и обавезу понуђача да, како је наведено у конкурсној документацији, уз интерактивну таблу достави стандардну опрему, у складу са карактеристикама понуђеног добра, која је неопходна за монтажу и коришћење интерактивне табле као што су алат за писање и брисање са табле, усб са каблом, опрема за монтажу, значи сву неопходну опрему за монтажу интерактивне табле и пројектора и њихово пуштање у рад. Установе образовања и васпитања ће свакако, као што је већ наведено у претходним појашњењима, са своје стране у томе пружити апсолутну подршку изабраном понуђачу, те ће обезбедити услове за инсталацију.

Сходно свему изложеном Наручилац остаје при конкурсној документацији.

Комисија за јавну набавку је у складу са наведеним објавила појашњење на Порталу јавних набавки и на својој интернет страници дана 13.03.2020. године.

КОМИСИЈА ЗА ЈАВНЕ НАБАВКЕ